Diari Oficial de la Generalitat Valenciana


Sumari del DOGV 3683, del 08-02-2000 (2000/831)

ORDRE de 30 de desembre de 1999 de la Conselleria de Cultura, Educació i Ciència, per la qual es convoquen subvencions per a la formació en l’àmbit de l’activitat física i de l’esport.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3683

Data del DOGV
:   08-02-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/831


Data del document
:   30-12-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * educació física
    * ajuda pública
    * esport professional
    * suport econòmic

ORDRE de 30 de desembre de 1999 de la Conselleria de Cultura, Educació i Ciència, per la qual es convoquen subvencions per a la formació en l'àmbit de l'activitat física i de l'esport. [2000/M831]
  
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana, en l'article 3 apartat l), establix com una de les línies generals d'actuació de la Generalitat Valenciana la formació i l'actualització del personal tècnic i la regulació de les titulacions esportives.
  
La citada Llei de l'Esport de la Comunitat Valenciana establix, en l'article 20, que les federacions esportives col·laboraran i programaran amb la Generalitat Valenciana en la formació de tècnics esportius.
  
Per tot això, i en virtut del que establixen l'article 35 de la Llei 5/1983, de 30 de desembre, de Govern Valencià, la Llei 4/1993 de l'Esport de la Comunitat Valenciana, i el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 del Consell de la Generalitat Valenciana,
  
ORDENE
  
Article 1. Objecte
  
L'objecte de la present ordre és convocar subvencions per a l'assistència de tècnics i professionals a activitats de formació permanent i per a entitats que organitzen activitats formatives en la Comunitat Valenciana, tot això dins de l'àmbit de l'activitat física i de l'esport, i aprovar les bases per les quals es regirà la present convocatòria i que es recullen en els annexos I, II, III, i IV.
  
Article 2. Modalitats de subvencions
  
Les ajudes que es convoquen i regulen per la present ordre podran ser d'alguna de les següents modalitats:
  
- Ajudes per a alumnes que assistisquen a activitats diverses de formació permanent en l'àmbit de l'activitat física i de l'esport, com ara congressos, seminaris, jornades tècniques, etc., a què es referixen de forma específica les bases recollides en l'annex I.
  
- Ajudes per a alumnes que assistisquen a cursos de formació d'entrenadors i tècnics esportius, a què es referixen específicament les bases recollides en l'annex II.
  
- Ajudes per a federacions esportives de la Comunitat Valenciana que organitzen cursos dirigits a titular tècnics esportius o diplomar entrenadors esportius en les diferents modalitats esportives, a què es referixen específicament les bases recollides en l'annex III.
  
- Ajudes per a entitats que organitzen activitats de formació de postgrau i formació permanent en l'àmbit de l'activitat física i de l'esport amb caràcter extraordinari, com ara màsters, congressos, jornades, etc. en la Comunitat Valenciana, a què es referixen de forma específica les bases recollides en l'annex IV.
  
Article 3. Import màxim
  
3.1. L'import global màxim destinat a atendre les subvencions a què es referix esta ordre serà de 7.790.000 PTA (46.818,84 euros), a càrrec de l'aplicació pressupostària 09.09.422,40 dels pressupostos de la Generalitat Valenciana per al 2000, de les quals seran:
  
2.225.000 PTA (13.372,51 euros) a càrrec de la línia 401, codi comptable 2515.
  
3.340.000 PTA (20.073,8 euros) a càrrec de la línia 402, codi comptable 2793.
  
2.225.000 PTA (13.372,51 euros) a càrrec de la línia 403, codi comptable 2794.
  
3.2. La concessió de les subvencions estarà condicionada a l'existència del crèdit adequat i suficient que per a l'exercici 2000 establisca la Llei de Pressupostos de la Generalitat Valenciana.
  
Disposicions finals
  
Primera
  
Es delega en el director general de l'Esport la facultat per a resoldre les ajudes a què es referix la present ordre i aquelles altres resolucions necessàries per a la seua aplicació.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present ordre, que posa fi a la via administrativa, podrà ser recorreguda potestativament en reposició o bé caldrà plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Ciència en el termini d'un mes a comptar des de l'endemà de la publicació.
  
El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació.
  
València, 30 de desembre de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases per les quals es regula la concessió de subvencions a tècnics i professionals per a l'assistència a activitats de formació permanent de l'activitat física i de l'esport en la Comunitat Valenciana.
  
Primera. Beneficiaris
  
Tècnics i professionals de l'activitat física i de l'esport que assistisquen a activitats que tinguen per objecte la formació de postgrau i la formació permanent en l'àmbit esportiu, com màsters, congressos, jornades tècniques, etc.
  
Segona. Objecte i aplicació de les ajudes
  
2.1. Les subvencions podran sol·licitar-se per a cobrir parcialment el finançament de les despeses de matrícula, viatge, allotjament i manutenció per a assistir a congressos, cursos, jornades o seminaris de formació permanent en l'àmbit esportiu.
  
2.2. Als efectes que establix el paràgraf anterior, les activitats hauran de generar una despesa mínima de 25.000 PTA (150.25 euros), que s'haurà d'especificar en el pressupost a què es referix la base 5.3.g del present annex I.
  
2.3. Les activitats formatives hauran de realitzar-se almenys parcialment i haver generat les despeses objecte de sol·licitud durant l'any 2000 i abans del final del termini de presentació de les justificacions.
  
2.4. Les activitats a què es referix el present annex I hauran de tindre per objecte algun dels àmbits següents:
  
a) Àrea de Rendiment Esportiu. Es consideraran dins d'esta els aspectes referents a àmbits propis de l'entrenament en una o diverses modalitats esportives reconegudes oficialment i altres ciències que hi estiguen relacionades com ara medicina, fisiologia, biomecànica, i altres que es puguen considerar com a tals.
  
b) Àrea de la Gestió Esportiva. Es consideraran dins d'esta les dirigides a la gestió i direcció d'entitats, programes esportius o instal·lacions esportives.
  
2.5. S'entendran expressament fora de l'àmbit de les subvencions del present annex les activitats següents:
  
a) Les que comporten l'obtenció de títol acadèmic.
  
b) Cursos que comporten titulació o obtenció de diplomes de tècnics esportius de diferents nivells que puguen organitzar les federacions esportives, les escoles d'entrenadors o altres entitats.
  
c) Les destinades a la formació del professorat, o que tinguen per objecte aspectes curriculars propis d'assignatures del sistema educatiu reglat.
  
d) Les que estiguen integrades directament o complementàriament, com a seminaris o pràctiques, en plans d'estudis del sistema educatiu.
  
Tercera. Requisits dels beneficiaris
  
Els beneficiaris hauran de complir els següents requisits:
  
a) Tindre veïnatge administratiu en qualsevol municipi de la Comunitat Valenciana.
  
b) Estar en possessió de títol de llicenciat, diplomat, enginyer o equivalent, comptar amb la titulació de tècnic esportiu superior o màxima titulació federativa a nivell nacional, o comptar amb la titulació en Formació Professional de família d'Activitat Física.
  
c) Haver formalitzat la inscripció per a l'activitat formativa objecte de sol·licitud d'ajuda.
  
Quarta. Import global màxim i línia de subvenció que les finança
  
4.1. L'import global màxim de les ajudes a què es referixen les bases recollides en el present annex I serà d'1.500.000 PTA (9.015,18 euros), a càrrec de la línia 401, de l'aplicació pressupostària 09.09.422,40, codi comptable 2515, dels pressupostos de la Generalitat Valenciana per a l'any 2000.
  
4.2. L'import màxim per sol·licitant serà de 100.000 PTA (601.01 euros).
  
4.3. L'import de la subvenció no podrà ser en cap cas d'una quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
4.4. Si una vegada realitzats els actes d'instrucció corresponents i assignades les ajudes a què es referix el present annex I no s'esgota l'import global màxim establit en la base 4.1, l'import no adjudicat s'assignarà a les sol·licituds presentades per a les ajudes a què es referix l'annex II de la present ordre, sense necessitat d'obrir nou termini de sol·licituds.
  
Cinquena. Sol·licituds i documentació
  
5.1. L'interessat presentarà una sol·licitud per a cada activitat formativa, amb un màxim de tres activitats per any, i sense superar en conjunt l'import màxim de 100.000 PTA a què es referix la base 4.2 del present annex I.
  
5.2. Les sol·licituds es realitzaran per mitjà d'instància dirigida al conseller de Cultura, Educació i Ciència, segons model normalitzat que figura en l'annex I B de la present ordre i que es trobarà a disposició dels interessats en les seccions d'Esports de les direccions territorials de Cultura i Educació.
  
5.3. L'imprés normalitzat de sol·licitud, degudament formalitzat, anirà acompanyat de la següent informació i documentació:
  
a) Fotocòpia confrontada del DNI, que caldrà acompanyar de fotocòpia confrontada del NIF únicament en el cas que el DNI no reculla ja estes dades.
  
b) Certificat d'empadronament, en cas que el DNI no acredite la residència en la Comunitat Valenciana.
  
c) Fotocòpia de la titulació a què es referix la base 3.b.
  
d) Currículum. Exclusivament s'incorporaran i acreditaran documentalment aquells mèrits inclosos en el barem de la base 6.2. del present annex I.
  
e) Programació tècnica de l'activitat: convocatòria, dades de l'entitat organitzadora, dates, hores lectives, continguts, etc.
  
f) Fotocòpia confrontada del document que acredite el pagament de la inscripció o de l'admissió a l'activitat.
  
g) Pressupost de despeses per conceptes.
  
h) Full de dades bancàries segons imprés normalitzat que es podrà retirar en les seccions d'Esports de les direccions territorials de Cultura i Educació.
  
5.4. Les sol·licituds es presentaran preferentment en les seccions d'Esports de les direccions territorials de Cultura i Educació d'Alacant, Castelló o València o en els llocs a què es referix l'article 38 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.5. El termini de presentació de sol·licituds serà des de l'endemà de la publicació de la present ordre en el Diari Oficial de la Generalitat Valenciana fins al dia 15 de setembre de 2000, o el primer dia hàbil següent en cas que siga inhàbil.
  
5.6. L'admissió a tràmit d'una sol·licitud de subvenció no generarà cap compromís de concessió.
  
5.7. La sol·licitud es considerarà denegada si la resolució no es produïx en el termini de tres mesos des de la finalització del termini de presentació d'instàncies.
  
Sisena. Valoració de les sol·licituds i resolució del procediment
  
6.1. Per a l'estudi i valoració de les sol·licituds presentades es constituirà una comissió tècnica d'avaluació formada per cinc membres designats pel director general de l'Esport. La Comissió Tècnica d'Avaluació podrà ser assessorada per experts i professionals per a la valoració de les sol·licituds, si es considera convenient.
  
6.2. La valoració de les sol·licituds s'efectuarà atenent els següents criteris:
  
6.2.1. Formació acadèmica, valorada amb un màxim de 4 punts.
  
- Títol de doctor: 4 punts.
  
- Títol de llicenciat, enginyer, arquitecte o equivalent: 3 punts.
  
- Títol de diplomat: 2 punts.
  
- Titulat de Formació Professional de la família d'Activitat Física: 1 punt.
  
S'acreditarà mitjançant fotocòpia confrontada de la titulació acadèmica.
  
6.2.2. Formació específica esportiva valorada fins a un màxim de 4 punts:
  
- Entrenador nacional o equivalent: 0,75 punts
  
- Entrenador regional o equivalent: 0,5 punts
  
S'acreditarà mitjançant fotocòpia confrontada de les titulacions damunt indicades.
  
6.2.3. Publicacions, ponències, comunicacions relacionades amb les activitats fisicoesportives. El conjunt d'este apartat es valorarà fins a un màxim de 3 punts.
  
Per cada publicació, ponència o comunicació es podrà obtindre fins a un màxim de 0,25 punts, s'acreditarà mitjançant: fotocòpia confrontada de les actes del congrés on aparega el nom del sol·licitant i el títol de la publicació, ponència o comunicació o la documentació corresponent.
  
6.2.4. Experiència professional fins a un màxim de 4 punts atenent el següent barem.
  
a) Docent, en cursos encaminats a l'obtenció del títol d'entrenador nacional organitzats per les federacions esportives o altres organismes, docència en centres d'ensenyament superior per a l'obtenció del títol de llicenciat en Educació Física, llicenciat en Ciències de l'Activitat Física i Esport, o diplomat en Magisteri especialitzat en Educació Física.
  
- 1 punt per curs acadèmic impartit en centres d'ensenyament superior i 0,5 per cada curs impartit encaminat a l'obtenció del títol d'entrenador nacional o equivalent.
  
b) Servicis prestats a les federacions esportives en llocs de director tècnic, gerent o altres que es puguen acreditar, a raó de 0,5 per cada any de servici prestat en federacions.
  
c) Entrenador esportiu. A raó de 0,5 per cada any de servici com a entrenador.
  
S'acreditarà mitjançant certificació dels servicis prestats expedida per l'organisme competent.
  
6.2.5. Inclusió com a tècnic de programes de tecnificació de les federacions esportives en col·laboració amb Generalitat Valenciana, que es valorarà amb 2 punts per cada any d'experiència, fins a un màxim de 10 punts.
  
S'acreditarà mitjançant la corresponent certificació de l'organisme competent.
  
6.2.6. L'acreditació de la condició d'esportista d'elit o alt nivell fins a un màxim de 5 punts. Esta àrea es valorarà amb 5 punts per l'acreditació de la condició d'esportista d'alt nivell o elit A i amb 3 punts per l'acreditació de la condició d'esportista d'elit B.
  
S'acreditarà mitjançant la corresponent certificació de l'organisme competent.
  
6.2.7. La comissió de valoració podrà afegir fins a un màxim de 10 punts quan l'activitat per a la qual se sol·licita la subvenció es considere d'especial interés atenent la rellevància científica o tècnica, o la gran càrrega lectiva.
  
6.3. Una vegada formalitzats els actes d'instrucció corresponents, la Comissió Tècnica d'Avaluació elaborarà la proposta de subvenció considerant l'ordre de puntuació obtingut, sense superar l'import màxim per sol·licitant a què es referix la base 4.2 i l'import global màxim establit en la base 4.1 del present annex I. La Comissió Tècnica d'Avaluació elevarà la proposta de resolució al director general de l'Esport en un termini no superior a 40 dies.
  
6.4. La concessió o denegació serà comunicada als interessats per la Direcció General de l'Esport directament o a través de les seccions d'Esports de les direccions Territorials de Cultura i Educació, i s'exposarà també públicament als taulers d'anuncis de les seccions d'Esports de la Conselleria de Cultura, Educació i Ciència d'Alacant, Castelló i València.
  
Setena. Obligacions dels beneficiaris
  
7.1. Acreditar degudament la realització i l'aprofitament de l'activitat per a la qual es concedix l'ajuda mitjançant el corresponent certificat d'aprofitament o títol corresponent.
  
7.2. Comunicar l'obtenció d'altres ajudes concedides o sol·licitades per a la mateixa finalitat procedents d'altres administracions o ens públics o privats.
  
Vuitena. Procediment de pagament
  
El pagament es realitzarà d'una sola vegada després de justificar degudament l'ajuda.
  
Novena. Termini i forma de justificació
  
9.1. Per al cobrament de l'ajuda, els beneficiaris hauran de presentar la documentació següent:
  
- Certificat d'assistència i/o aprofitament.
  
- Relació firmada de les factures que s'aporten.
  
- Fotocòpia confrontada de les factures corresponents a les despeses.
  
9.2. Les justificacions s'hauran de presentar abans del 30 de novembre del 2000, llevat que s'amplie el termini en la resolució de concessió de subvencions.
  
ANNEX II
  
Bases per les quals es regula la concessió de subvencions a tècnics per a cursar estudis d'entrenador i tècnic esportiu
  
Primera. Beneficiaris
  
Alumnes que cursen estudis per a diplomar-se o titular-se com a entrenador o tècnic esportiu durant el 2000.
  
Segona. Objecte i aplicació de les ajudes
  
2.1. Les subvencions podran sol·licitar-se per a cobrir parcialment el finançament de despeses generades pels cursos d'entrenador o tècnic esportiu.
  
2.2. Els cursos objecte de sol·licitud hauran d'haver-se programat i desenrotllat segons s'establix en el Reial Decret 1913/1997, de 19 de desembre (BOE núm. 20 de 23 de gener de 1998), i en l'Ordre de 5 de juliol de 1999 (BOE núm. 167 de 14 de juliol de 1999), per la qual es regulen els dits ensenyaments, i hauran d'haver obtingut o estar en condició d'obtindre l'autorització administrativa a què es referix l'article vint-i-sis, punt u, de la citada Ordre de 5 de juliol de 1999.
  
2.3. Els cursos en altres comunitats autònomes podran ser objecte de sol·licitud quan no hi haja programat un curs de la modalitat esportiva i nivell en la Comunitat Valenciana per a l'any 2000.
  
2.4. Les activitats formatives hauran de realitzar-se almenys parcialment i haver generat les despeses objecte de sol·licitud durant l'any 2000 i abans del final del termini de presentació de les justificacions.
  
Tercera. Requisits dels beneficiaris
  
Els beneficiaris hauran de complir els següents requisits:
  
a) Tindre veïnatge administratiu en qualsevol municipi de la Comunitat Valenciana, que es trobe a una distància igual o superior a 50 quilòmetres de les localitats on tinga lloc el curs.
  
b) Haver sigut admés al curs objecte de sol·licitud d'ajuda.
  
Quarta. Import global màxim i línia de subvenció que les finança
  
4.1. L'import global màxim de les ajudes a què es referixen les bases recollides en el present annex II serà de 725.000 PTA (4.357,33 euros), a càrrec de la línia 401, de l'aplicació pressupostària 09.09.422,40, codi comptable 2515, dels pressupostos de la Generalitat Valenciana per al 2000.
  
4.2. L'import de les ajudes serà, sempre que no se supere l'import global màxim establit en el punt anterior, de:
  
20.000 PTA (120,20 euros) per sol·licitant per a cursos d'entrenador de nivell 1.
  
35.000 PTA (210,35 euros) per sol·licitant per a cursos d'entrenador de nivell 2.
  
50.000 PTA (300,50 euros) per sol·licitant per a cursos d'entrenador de nivell 3, de tècnic esportiu o tècnic esportiu superior.
  
4.3. L'import de la subvenció no podrà ser en cap cas d'una quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
4.4. Si una vegada realitzats els actes d'instrucció corresponents i assignades les ajudes a què es referix el present annex II no s'esgota l'import global màxim establit en la base 4.1, l'import no adjudicat s'assignarà a les sol·licituds presentades per a les ajudes a què es referix l'annex I de la present ordre, sense necessitat d'obrir nou termini de sol·licituds.
  
Cinquena. Sol·licituds i documentació
  
5.1. Les sol·licituds es realitzaran per mitjà d'instància dirigida al conseller de Cultura, Educació i Ciència, segons model normalitzat que figura en l'annex II.B de la present ordre i que es trobarà a disposició dels interessats en les seccions d'Esports de les direccions territorials de Cultura i Educació.
  
5.2. L'imprés normalitzat de sol·licitud, degudament formalitzat, haurà d'anar acompanyat de la següent informació i documentació:
  
a) Fotocòpia confrontada del DNI, que caldrà acompanyar de fotocòpia confrontada del NIF únicament en el cas que el DNI no reculla ja estes dades.
  
b) Certificat d'empadronament, en cas que el DNI no acredite la residència en la Comunitat Valenciana.
  
c) Programació de l'activitat: cost, convocatòria, dades de l'entitat organitzadora, dates, hores lectives, continguts, etc.
  
d) Fotocòpia confrontada del document que acredite el pagament de la inscripció o de l'admissió a l'activitat.
  
e) En cas de cursos a celebrar fora de la Comunitat Valenciana, s'aportarà còpia de la resolució d'autorització del curs o document acreditatiu emés per l'òrgan competent de la comunitat autònoma corresponent.
  
f) Full de dades bancàries segons imprés normalitzat que es podrà retirar en les seccions d'Esports de les direccions territorials de Cultura i Educació.
  
g) Currículum. Exclusivament s'incorporaran i acreditaran documentalment els mèrits inclosos en el barem de la base 6.2 del present annex.
  
5.3. Les sol·licituds es presentaran preferentment en les seccions d'Esports de les direccions territorials de Cultura i Educació d'Alacant, Castelló o València o en els llocs a què es referix l'article 38 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.4. El termini de presentació de sol·licituds serà des de l'endemà de la publicació de la present ordre en el Diari Oficial de la Generalitat Valenciana fins al dia 15 de setembre de 2000, o el primer dia hàbil següent en cas que siga inhàbil.
  
5.5. L'admissió a tràmit d'una sol·licitud de subvenció no generarà cap compromís de concessió.
  
5.6. La sol·licitud es considerarà denegada si la resolució no es produïx en el termini de tres mesos des de la finalització del termini de presentació d'instàncies.
  
Sisena. Valoració de les sol·licituds i resolució del procediment
  
6.1. Per a l'estudi i valoració de les sol·licituds presentades es constituirà una comissió tècnica d'avaluació formada per cinc membres designats pel director general de l'Esport. La Comissió Tècnica d'Avaluació podrà ser assessorada per experts i professionals per a la valoració de les sol·licituds, si es considera convenient.
  
6.2. La valoració de les sol·licituds s'efectuarà atenent els següents criteris:
  
6.2.1. Valoració del nombre i distància de desplaçaments a realitzar per a activitats pròpies del període lectiu del curs objecte de sol·licitud. Esta àrea es valorarà sobre un total de 20 punts.
  
6.2.2. Experiència professional fins a un màxim de 20 punts atenent el següent barem:
  
a) Servicis de caràcter tècnic o esportiu prestats a les federacions esportives en llocs de director tècnic, en programes de tecnificació, o altres que puguen considerar-se, a raó de 2 punts per any.
  
b) Entrenador esportiu, a raó d'1 per cada any de servici com a entrenador.
  
S'acreditarà mitjançant certificació dels servicis prestats expedida per l'organisme competent.
  
6.2.3. L'acreditació de la condició d'esportista d'elit o alt nivell fins a un màxim de 5 punts. Esta àrea es valorarà amb 5 punts per l'acreditació de la condició d'esportista d'alt nivell o elit A i amb 3 punts per l'acreditació de la condició d'esportista d'elit B.
  
S'acreditarà mitjançant la corresponent certificació de l'organisme competent.
  
6.2.4. La comissió tècnica de valoració podrà atorgar fins a un màxim de 5 punts per altres circumstàncies concurrents que puguen ser de consideració.
  
6.3. Una vegada formalitzats els actes d'instrucció corresponents, la Comissió Tècnica d'Avaluació elaborarà proposta de subvenció considerant l'ordre de puntuació obtingut, l'import màxim per sol·licitant a què es referix la base 4.2 i l'import global màxim establit en la base 4.1 del present annex II. La Comissió Tècnica d'Avaluació elevarà la proposta de resolució al director general de l'Esport en un termini no superior a 40 dies.
  
6.4. La concessió o denegació serà comunicada als interessats per la Direcció General de l'Esport directament o a través de les seccions d'Esports de les direccions territorials de Cultura i Educació, i s'exposarà també públicament als taulers d'anuncis de les seccions d'Esports de la Conselleria de Cultura, Educació i Ciència d'Alacant, Castelló i València.
  
Setena. Obligacions dels beneficiaris
  
7.1. Acreditar degudament la realització i aprofitament de l'activitat per a la qual es concedix l'ajuda mitjançant el corresponent certificat d'aprofitament o títol corresponent.
  
7.2. Comunicar l'obtenció d'altres ajudes concedides o sol·licitades per a la mateixa finalitat procedents d'altres administracions o ens públics o privats.
  
Vuitena. Procediment de pagament
  
El pagament es realitzarà d'una sola vegada després de justificar degudament l'ajuda.
  
Novena. Termini i forma de justificació
  
9.1. Per al cobrament de l'ajuda, els beneficiaris hauran de presentar la documentació següent:
  
 - Certificat d'assistència i aprofitament.
  
- Relació firmada de les factures que s'aporten.
  
- Fotocòpia confrontada de la factura corresponent a la inscripció a l'activitat, o altres despeses generades, per import igual o superior a l'ajuda concedida.
  
9.2. Les justificacions s'hauran de presentar abans del 15 de novembre del 2000, llevat que s'amplie el termini en la resolució de concessió de subvencions.
  
ANNEX III
  
Bases per les quals es regula la concessió de subvencions a federacions esportives de la Comunitat Valenciana per a l'organització de cursos de formació conduents a titular i diplomar tècnics i entrenadors en les distintes modalitats esportives.
  
Primera. Beneficiaris
  
Podran ser beneficiaris de les ajudes previstes en este annex les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana.
  
Segona. Objecte i aplicació de les ajudes
  
2.1. Les subvencions podran sol·licitar-se per a cobrir parcialment les despeses que es generen en l'exercici 2000, per l'organització per part de les federacions esportives i dins dels seus propis plans de formació, de cursos de formació conduents a titular i diplomar tècnics i entrenadors en les seues modalitats esportives corresponents.
  
2.2. Les despeses a què es podran destinar les subvencions seran:
  
- Honoraris del professorat.
  
- Despeses de material didàctic.
  
- Despeses d'organització i gestió de l'activitat.
  
Tercera. Requisits
  
3.1. Podran sol·licitar les ajudes les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana, que programen cursos de tècnics esportius i entrenadors durant el 2000. Els cursos hauran de tindre l'inici des del final del termini de presentació de sol·licituds fins al final del termini de justificació de subvencions.
  
3.2. Els cursos s'adaptaran en la programació i requisits al que s'establix en la disposició transitòria primera del Reial Decret 1913, de 19 de desembre (BOE núm. 20 de 23 de gener de 1998), i en l'Ordre de 5 de juliol de 1999 (BOE núm. 167 de 14 de juliol de 1999), i hauran d'haver obtingut o estar en condició d'obtindre l'autorització administrativa a què es referix l'article vint-i-sis, punt u, de la citada Ordre de 5 de juliol de 1999.
  
3.3. De forma excepcional, i en relació amb el que s'establix en el punt anterior, les federacions amb modalitats esportives autòctones podran sol·licitar subvencions a l'empara de la present ordre per als cursos d'entrenadors que programen sempre que s'adapten a l'estructura organitzativa, nivells de formació, requisits d'accés, duració mínima i requisits del professorat establits en el Reial Decret 1913/1997, de 19 de desembre, i en l'Ordre de 5 de juliol de 1999 citats en el punt anterior.
  
3.4. Per a garantir el compliment del que establix la present base, la Direcció General de l'Esport podrà demanar de les entitats sol·licitants la documentació que estime necessària.
  
3.5. Els diplomes i certificats que expediran les federacions esportives en relació amb els cursos que realitzen quedaran subjectes a la normativa aplicable, als efectes d'homologació, convalidació i altres reconeixements que se'n puguen derivar.
  
Quarta. Import global màxim i línia de subvenció que les finança
  
4.1. L'import global màxim de les ajudes a què es referixen les bases recollides en el present annex III serà de 2.225.000 PTA (13.372,51 euros), a càrrec de la línia 403, de l'aplicació pressupostària 09.09.422,40, codi comptable 2794, dels pressupostos de la Generalitat Valenciana per al 2000.
  
4.2. Per l'organització de cada curs de formació es podrà percebre una ajuda fins a 400.000 pessetes. En qualsevol cas, per la totalitat de cursos de formació que organitze, cada entitat beneficiària podrà percebre fins a un import màxim de 800.000 pessetes.
  
4.3 La subvenció no podrà ser en cap cas d'una quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
Cinquena. Sol·licituds i documentació
  
5.1. Les sol·licituds es realitzaran per mitjà d'instància dirigida al conseller de Cultura, Educació i Ciència, segons model normalitzat que figura en l'annex III B de la present ordre i que es trobarà a disposició dels interessats en les seccions d'Esports de les direccions territorials de Cultura i Educació.
  
5.2. L'imprés normalitzat de sol·licitud, degudament formalitzat, anirà acompanyat de la següent informació i documentació:
  
5.2.1. Projecte de l'activitat segons model que es facilitarà en les seccions d'Esports de les direccions territorials de Cultura i Educació, que especifique en qualsevol cas:
  
- Nivell d'ensenyaments i nom del diploma que atorga.
  
- Nombre de places convocades i quotes d'inscripció.
  
- Pla d'estudis amb hores lectives per matèries i blocs.
  
- Programa del curs amb dates, horaris, instal·lacions i localitats de celebració.
  
- Dades d'identificació del director/a del curs i quadre de professors i tribunals, que especifique funcions, matèries a impartir i titulació que els capacita.
  
- Règim de seguretat adoptat.
  
- Convocatòria del curs, amb la informació pública a remetre als interessats.
  
5.2.2. Pressupost de l'activitat, ingressos i despeses, que incloga totes les ajudes concedides i/o sol·licitades, així com les aportacions tècniques i materials que realitza cada una, i que concrete en qualsevol cas el concepte a què es destina la subvenció sol·licitada.
  
5.2.3. Dades relatives al nombre de llicències d'esportistes i tècnics per nivell de formació i per províncies, nombre d'entitats i nombre d'equips per províncies. Estes dades s'aportaran relatives a la seua modalitat i, si és el cas, especialitat esportiva corresponent i per a la temporada en curs.
  
5.2.4. Full de dades bancàries, segons model que es podrà retirar en les seccions d'Esports de les direccions territorials de Cultura i Educació.
  
5.3. Les sol·licituds es presentaran preferentment en les direccions territorials de Cultura i Educació d'Alacant, Castelló o València o en els llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.4. El termini de presentació de sol·licituds serà de 30 dies a comptar des de l'endemà de la publicació de la present ordre en el Diari Oficial de la Generalitat Valenciana.
  
5.5. L'admissió a tràmit d'una sol·licitud de subvenció no generarà cap compromís de concessió.
  
5.6. La sol·licitud es considerarà denegada si la resolució no es produïx en el termini de tres mesos des de la finalització del termini de presentació d'instàncies.
  
Sisena. Valoració de les sol·licituds i resolució del procediment
  
6.1. Per a l'estudi i valoració de les sol·licituds presentades es constituirà una comissió tècnica d'avaluació formada per cinc membres designats pel director general de l'Esport. La Comissió Tècnica d'Avaluació podrà ser assessorada per experts i professionals per a la valoració de les sol·licituds, si es considera convenient.
  
6.2. La valoració de les sol·licituds s'efectuarà atenent els següents criteris:
  
6.2.1. L'experiència de l'entitat en l'organització d'activitats de similar naturalesa es valorarà fins a un 20% del total.
  
6.2.2. La major demanda de formació de tècnics esportius per al nivell i modalitat o especialitat esportiva de l'activitat per a la qual se sol·licita subvenció, valorant la relació entre el nombre de llicències d'esportistes, nombre d'entitats i equips federats i llicències de tècnics de cada nivell. Este apartat es valorarà fins a un 20% del total.
  
6.2.3. El major nombre d'hores lectives es valorarà fins a un 20% del total.
  
6.2.4. La major necessitat real d'utilització d'instal·lacions específiques i singulars, i necessitat de desplaçament a estes es valorarà fins a un 20% del total.
  
6.2.5 L'equilibri i ordenació del pressupost d'ingressos i despeses, aportació d'altres entitats o patrocinadors, etc., es valorarà fins a un 20% del total.
  
6.3. Una vegada formalitzats els actes d'instrucció corresponents, la Comissió Tècnica d'Avaluació estudiarà i valorarà les sol·licituds presentades i elaborarà una proposta de concessió al director general en un termini no superior a 45 dies des de la conclusió del termini de presentació de sol·licituds.
  
6.4. La concessió o denegació de les subvencions serà comunicada per la Direcció General de l'Esport a les entitats directament o a través de les direccions territorials de Cultura i Educació, i s'exposarà també públicament als taulers d'anuncis de les direccions territorials de Cultura i Educació d'Alacant, Castelló i València.
  
Setena. Obligacions dels beneficiaris
  
7.1. Procedir a la convocatòria pública del curs, així com garantir la seguretat dels participants mitjançant una pòlissa que cobrisca la responsabilitat civil, assistència sanitària de primers auxilis i els danys per accident, incloent invalidesa i mort.
  
7.2. Justificar la subvenció concedida segons s'estipula en la base 10 del present annex III.
  
7.3. Desenrotllar el curs per al qual s'haja concedit la subvenció mantenint les condicions d'este i sol·licitant autorització per a fer-hi qualsevol modificació que calga adoptar en funció de les circumstàncies.
  
7.4. Dins del termini de 30 dies des de la finalització de l'activitat formativa, els beneficiaris hauran de presentar memòria acadèmica, que incloga còpia confrontada de les actes de qualificacions per matèries, blocs i qualificació global, i que especifique relació d'alumnes aptes i no aptes.
  
7.5. La Conselleria de Cultura, Educació i Ciència podrà deixar sense efecte, totalment o parcialment, la resolució de concessió i, si és procedent, exigir el reintegrament de les quantitats percebudes i l'interés de demora des del moment del pagament de la subvenció per incompliment de les obligacions recollides en este apartat.
  
Vuitena. Responsabilitats
  
La Generalitat Valenciana no assumix cap responsabilitat sobre possibles danys i perjuís en què puguen incórrer les institucions o entitats organitzadores, o membres del seu equip durant la realització de l'activitat subvencionada, en la seu en què es desenrotllen o respecte a tercers.
  
Novena. Procediment de pagament
  
El pagament es realitzarà d'una sola vegada quan s'haja justificat degudament l'activitat objecte de subvenció.
  
Deu. Termini i forma de justificació
  
10.1 El termini de presentació de justificacions finalitzarà amb caràcter general el 30 d'octubre de 2000. En el cas d'activitats que hagen d'acabar a l'octubre o novembre, el termini finalitzarà el 30 de novembre.
  
10.2. Per al cobrament de la subvenció, els beneficiaris hauran d'aportar la documentació següent:
  
- Acreditació de trobar-se al corrent en les seues obligacions tributàries i davant la Seguretat Social, mitjançant certificació referida al moment de finalització del termini de presentació de sol·licituds, en la forma establida en l'Ordre de 30 de maig de 1996 de la Conselleria d'Economia i Hisenda (DOGV núm. 2.775, de 21.06.1996).
  
- Certificació que reculla el resum de despeses.
  
- Compte justificatiu, acreditatiu de la deguda aplicació de l'import de la subvenció a les activitats per a les quals es va sol·licitar l'ajuda econòmica, acompanyat dels documents que justifiquen les despeses efectuades, en original i còpia. Una vegada comprovats els documents, els originals es tornaran a les entitats per a custòdia. Els justificants del compte justificatiu hauran de complir els requisits formals legalment establits.
  
10.3. Queden excloses de la possibilitat de justificació amb fons procedents de la subvenció les despeses ocasionades per:
  
- Adquisició d'immobilitzat.
  
- Adquisició de béns destinats a la venda.
  
- Aportacions a sistemes complementaris de pensions.
  
- Multes i recàrrecs per pròrroga o constrenyiment imposat per qualsevol administració pública.
  
- Els bitllets emesos i no utilitzats.
  
- Despeses extres d'hotel.
  
- Indemnitzacions per raó de servici que superen les quanties màximes establides per la Generalitat Valenciana per al seu personal.
  
- Despeses sumptuàries.
  
- Despeses socials (primes per assegurança de vida?) excepte la quota a la Seguretat Social i restants cotitzacions socials.
  
- Indemnitzacions per acomiadament.
  
- Avançaments reintegrables.
  
- Despeses d'altres exercicis (les ocasionades en anys diferents del d'aplicació de la subvenció).
  
10.4. Respecte de l'impost sobre el valor afegit (IVA), caldrà ajustar-se al que es disposa a continuació:
  
- Si l'entitat beneficiària sols realitza operacions declarades exemptes per l'Agència Tributària, l'IVA suportat es podrà justificar íntegrament a càrrec de la subvenció concedida.
  
- Si l'entitat beneficiària realitza operacions no declarades exemptes per l'Agència Tributària, sols podrà justificar a càrrec de la subvenció concedida l'IVA suportat no deduïble per aplicació del percentatge de prorrata que hi siga d'aplicació.
  
ANNEX IV
  
Bases per les quals es regula la concessió de subvencions a entitats per a l'organització d'activitats de formació permanent de tècnics i professionals de l'activitat física i de l'esport en la Comunitat Valenciana.
  
Primera. Beneficiaris
  
Podran sol·licitar les ajudes a què es referix el present annex IV les universitats, ens locals o ajuntaments de la Comunitat Valenciana, federacions esportives i altres entitats sense ànim de lucre de la Comunitat Valenciana que organitzen activitats de formació permanent de tècnics i professionals de l'activitat física i de l'esport.
  
Segona. Objecte i aplicació de les ajudes
  
Les subvencions podran sol·licitar-se per a cobrir parcialment les despeses per l'organització i realització, a càrrec de les entitats a què es referix l'apartat anterior, d'activitats de formació permanent de tècnics i professionals de l'activitat física i l'esport, sempre que s'enquadren en les àrees d'interés prioritari per a la Direcció General de l'Esport de la Conselleria de Cultura, Educació i Ciència, a què es referix l'apartat següent.
  
Tercera. Requisits
  
3.1. Es consideren àrees d'interés prioritari per a les ajudes a què es referix el present annex IV les següents:
  
- Àrea de Rendiment Esportiu. Es consideraran dins d'esta les referents als àmbits propis de l'entrenament en una o diverses modalitats esportives reconegudes oficialment i les ciències auxiliars relacionades com medicina, fisiologia, biomecànica i altres que puguen considerar-se com a tals.
  
- Àrea de la Gestió Esportiva. Es consideraran dins d'esta les dirigides a la gestió i direcció d'entitats, programes esportius o instal·lacions esportives.
  
3.2. S'entendran dins de la present ordre les activitats de formació de postgrau, màster universitari, etc. que convoquen les universitats de la Comunitat Valenciana sempre que es programen amb una càrrega lectiva superior als 4 crèdits.
  
3.3. Les activitats formatives, excepte aquelles a què es referix la base 3.2., s'hauran de realitzar en el termini comprés entre un mes des del final del termini de presentació de sol·licituds i el final del termini de justificació de subvencions.
  
3.4. Queden expressament fora de l'àmbit de les subvencions previstes en el present annex IV les següents activitats:
  
- Cursos que comporten obtenció de títol acadèmic, inclosos els seminaris o activitats que formen part del seu pla d'estudis.
  
- Cursos específics de formació del professorat, o cursos i programes de formació esportiva ordinaris que programen periòdicament universitats i altres entitats docents.
  
- Cursos destinats a titular o obtindre diplomes de capacitació referits a modalitats esportives de:
  
- Instructors, monitors, experts, especialistes o altres capacitacions, que puguen convocar distintes entitats.
  
- Entrenadors i tècnics esportius que organitzen federacions esportives a què es referix específicament l'annex III de la present ordre.
  
Quarta. Import global màxim i línia de subvenció que les finança
  
4.1. L'import global màxim de les ajudes a què es referixen les bases recollides en el present annex serà de 3.340.000 PTA (20.073.8 euros), a càrrec de la línia 402, de l'aplicació pressupostària 09.09.422,40, codi comptable 2793, dels pressupostos de la Generalitat Valenciana per al 2000.
  
4.2. L'import de la subvenció no podrà ser en cap cas d'una quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
Cinquena. Sol·licituds i documentació
  
5.1. Les sol·licituds es realitzaran per mitjà d'instància dirigida al conseller de Cultura, Educació i Ciència, segons model normalitzat que figura en l'annex IV B de la present ordre i que es trobarà a disposició dels interessats en les seccions d'Esports de les direccions territorials de Cultura i Educació.
  
5.2. L'imprés normalitzat de sol·licitud, degudament formalitzat, anirà acompanyat de la següent informació i documentació:
  
5.2.1. Projecte de l'activitat que especifique en tot cas:
  
- Nombre de places convocades.
  
- Currículum de l'activitat, amb hores lectives per matèries i blocs
  
- Programa del curs amb dates, horaris, instal·lacions i localitats de celebració.
  
- Dades d'identificació del director/a del curs i quadre de professors.
  
- Pressupost global de l'activitat amb detall d'ingressos i despeses, que especifique altres institucions o entitats col·laboradores, detalle aportacions econòmiques, incloses totes les ajudes concedides i/o sol·licitades, i concrete el concepte a què es destina la subvenció sol·licitada.
  
- Full de dades bancàries, segons model que es podrà retirar en les seccions d'Esports de les direccions territorials de Cultura i Educació.
  
5.3. Les sol·licituds es presentaran preferentment en les direccions territorials de Cultura i Educació d'Alacant, Castelló o València o en els llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.4. El termini de presentació de sol·licituds serà de 60 dies a comptar des de l'endemà de la publicació de la present ordre en el Diari Oficial de la Generalitat Valenciana.
  
5.5. L'admissió a tràmit d'una sol·licitud de subvenció no generarà cap compromís de concessió.
  
5.6. La sol·licitud es considerarà denegada si la resolució no es produïx en el termini de tres mesos des de la finalització del termini de presentació d'instàncies.
  
Sisena. Valoració de les sol·licituds i resolució del procediment
  
6.1. Per a l'estudi i valoració de les sol·licituds presentades es constituirà una comissió tècnica d'avaluació formada per cinc membres designats pel director general de l'Esport. La Comissió Tècnica d'Avaluació podrà ser assessorada per experts i professionals per a la valoració de les sol·licituds, si es considera convenient.
  
6.2. La valoració de les sol·licituds s'efectuarà atenent els següents criteris:
  
6.2.1. El major nombre hores així com la relació entre el nombre d'hores lectives i el preu, es valorarà fins a un 20% del total.
  
6.2.2. L'experiència general docent de l'entitat organitzadora i l'experiència específica en activitats formatives similars a la proposada, es valorarà fins a un 20% del total.
  
6.2.3. El major àmbit de l'activitat programada: àmbit autonòmic, nacional o internacional de l'activitat, valorant les entitats i quadre de professionals que hi participen, es valorarà fins a un 20% del total.
  
6.2.4. L'equilibri i ordenació del pressupost d'ingressos i despeses, aportació d'altres entitats o patrocinadors, etc., es valorarà fins al 20% del total.
  
6.2.5. Les places gratuïtes i altres millores oferides, es valoraran fins a un 20% del total.
  
6.3. Una vegada formalitzats els actes d'instrucció corresponents, la Comissió Tècnica d'Avaluació estudiarà i valorarà les sol·licituds presentades i elaborarà una proposta de concessió al director general en un termini no superior a 45 dies des de la conclusió del termini de presentació de sol·licituds.
  
6.4. La concessió o denegació serà comunicada per la Direcció General de l'Esport a les entitats directament o a través de les seccions d'Esports de les direccions territorials de Cultura i Educació, i s'exposarà també públicament als taulers d'anuncis de les direccions territorials de Cultura i Educació d'Alacant, Castelló i València.
  
Setena. Obligacions dels beneficiaris
  
7.1. Justificar la subvenció concedida d'acord amb el que s'estipula en la base 10 del present annex IV.
  
7.2. Desenrotllar el curs per al qual s'haja concedit la subvenció mantenint les condicions d'este i sol·licitant autorització per a fer-hi qualsevol modificació que calga adoptar en funció de les circumstàncies.
  
7.3. Dins del termini de 30 dies des de la finalització de l'activitat formativa, els beneficiaris hauran de presentar un informe de l'activitat realitzada, adjuntant actes, documentació facilitada i conclusions d'esta.
  
7.4. Incloure convenientment, en el material que es remeta o elabore amb motiu de la realització de l'activitat, la col·laboració de la Generalitat Valenciana segons model que caldrà recollir en la Direcció General de l'Esport.
  
7.5. La Conselleria de Cultura, Educació i Ciència podrà deixar sense efecte, totalment o parcialment, la resolució de concessió i, si és procedent, exigir el reintegrament de les quantitats percebudes i l'interés de demora des del moment del pagament de la subvenció per incompliment de les obligacions recollides en este apartat.
  
Vuitena. Responsabilitats
  
La Generalitat Valenciana no assumix cap responsabilitat sobre possibles danys i perjuís en què puguen incórrer les institucions o entitats organitzadores, o membres del seu equip, durant la realització de l'activitat subvencionada, en la seu en què es desenrotllen o respecte a tercers.
  
Novena. Procediment de pagament
  
El pagament es realitzarà d'una sola vegada quan s'haja justificat degudament l'activitat objecte de subvenció.
  
Deu. Termini i forma de justificació
  
10.1. El termini de presentació de justificacions finalitzarà amb caràcter general el 30 d'octubre de 2000. En el cas d'activitats que hagen d'acabar a l'octubre o novembre, el termini finalitzarà el 30 de novembre.
  
10.2. Per al cobrament de la subvenció, els beneficiaris hauran de presentar la documentació següent:
  
- Acreditació de trobar-se al corrent en les seues obligacions tributàries i davant la Seguretat Social, mitjançant certificació referida al moment de finalització del termini de presentació de sol·licituds, en la forma establida en l'Ordre de 30 de maig de 1996 de la Conselleria d'Economia i Hisenda (DOGV núm. 2.775, de 21.06.1996).
  
- Certificació que reculla el resum de despeses
  
- Compte justificatiu, acreditatiu de la deguda aplicació de l'import de la subvenció a les activitats per a les quals es va sol·licitar l'ajuda, acompanyat dels documents que justifiquen les despeses efectuades, en original i còpia. Una vegada comprovats els documents, els originals es tornaran a les entitats per a custòdia. Els justificants del compte justificatiu hauran de complir els requisits formals legalment establits.
  
10.3. Queden excloses de la possibilitat de justificació amb fons procedents de la subvenció les despeses ocasionades per:
  
- Adquisició d'immobilitzat.
  
- Adquisició de béns destinats a la venda.
  
- Aportacions a sistemes complementaris de pensions.
  
- Multes i recàrrecs per pròrroga o constrenyiment imposat per qualsevol administració pública.
  
- Els bitllets emesos i no utilitzats.
  
- Despeses extres d'hotel.
  
- Indemnitzacions per raó de servici que superen les quanties màximes establides per la Generalitat Valenciana per al seu personal.
  
- Despeses sumptuàries.
  
- Despeses socials (primes per assegurança de vida?) excepte la quota a la Seguretat Social i restants cotitzacions socials.
  
- Indemnitzacions per acomiadament.
  
- Avançaments reintegrables.
  
- Despeses d'altres exercicis (les ocasionades en anys diferents del d'aplicació de la subvenció).
  
10.4. Respecte a l'impost sobre el valor afegit (IVA), caldrà ajustar-se al que es disposa a continuació:
  
- Si l'entitat beneficiària sols realitza operacions declarades exemptes per l'Agència Tributària, l'IVA suportat es podrà justificar íntegrament a càrrec de la subvenció concedida.
  
- Si l'entitat beneficiària realitza operacions no declarades exemptes per l'Agència Tributària, sols podrà justificar a càrrec de la subvenció concedida l'IVA suportat no deduïble per aplicació del percentatge de prorrata que hi siga d'aplicació.